พาณิชย์จังหวัดประจวบคีรีขันธ์ จัดรถ MOBILE พาณิชย์ จำหน่ายสินค้าคุณภาพราคาถูก ช่วยประชาชน
นางสาวภัสศรัณย์ ชำนาญกิจ พาณิชย์จังหวัดประจวบคีรีขันธ์ เปิดเผยว่า ขณะนี้  สำนักงานพาณิชย์จังหวัดฯ ได้จัดคาราวานรถ "MOBILE พาณิชย์ ลดราคา ! ช่วยประชาชน"  กระตุ้นเศรษฐกิจฐานราก จำนวน 16 คัน นำสินค้าอุปโภคบริโภคที่จำเป็นต่อการครองชีพจำหน่ายให้กับประชาชนในพื้นที่ต่างๆ ทั้ง 8 อำเภอๆ ละ 2 คัน ตั้งแต่บัดนี้ถึงวันที่ 14 กันยายน 2564  รถ MOBILE พาณิชย์ ที่อยู่ในแต่ละอำเภอจะออกตระเวนไปตั้งจุดจอดจำหน่ายสินค้าวันละ  2 รอบคือ รอบเช้า 2 จุด และรอบบ่าย 2 จุด รวมทั้งหมดวันละ 32 จุด ซึ่งประชาชนสามารถติดตามจุดจอดรถและรายละเอียดราคาสินค้าได้ที่เพจเฟซบุ๊ก สำนักงานพาณิชย์จังหวัดประจวบคีรีขันธ์สำหรับสินค้าที่นำมาจำหน่ายมีราคาต่ำกว่าท้องตลาด เช่น ไข่ไก่ ราคาแผงละ 105 บาท  ข้าวสารหอมมะลิ ขนาด 5 กก. ราคา 120 บาท น้ำตาลทราย 1 กก. ราคา 22 บาท น้ำมันพืชปาล์ม ขนาด 1 ลิตร ราคา 43 บาท และยังมีสินค้าอื่นๆ อีกมากกว่า 70 รายการ 6 หมวดสินค้า ลดราคาสูงสุดร้อยละ 60 รวมถึงสินค้าชุมชน สินค้าเกษตร จำหน่ายให้ประชาชนอย่างทั่วถึงภายใต้มาตรการป้องกันการแพร่ระบาดของโรคโควิด-19 เพื่อบรรเทาภาระค่าครองชีพจากผลกระทบของการแพร่ระบาด